ERC reclamarà a Colau que compri tres edificis d’Horta on els veïns denuncien ‘mobbing’ immobiliari\nEl cas dels 45 veïns d’Horta rebelats contra les propietàries que no els renoven els contractes de lloguer farà que, de nou, els polítics n’hagin de dir la seva. Passarà aquest dijous, en el ple del districte d’Horta-Guinardó. Segons ha pogut saber el TOT Barcelona, el grup d’ERC presentarà un prec perquè l’Ajuntament faci el pas definitiu i compri les tres finques. Els 16 mesos que han passat des que els veïns van començar a denunciar assetjament immobiliari –intents de desnonaments invisibles i mal estat dels blocs– han posat la urgència sobre la taula.\nAixí, aquesta setmana, els partits hauran de marcar posicionament sobre el futur d’una cinquantena veïns. El plec demanarà “que s’inclogui una partida pressupostària” en els nous comptes municipals de l’any 2020 “per adquirir els tres edificis”. Són als carrers Letamendi, 103 i Mont-ral, 37 i 39-41. Estan a la frontera del barri d’Horta amb la Guineueta (Nou Barris).\nEn aquest debat, serà especialment rellevant què diran el PSC i Barcelona en Comú, l’equip de govern actual. Els socialistes, durant els mesos en què no formaven part del govern, havien arribat a incloure dues peticions d’urgència sobre aquest mateix tema al districte. Tant l’octubre del 2018 com el març del 2019 van reclamar “una immediata solució a la urgència habitacional i social derivada de l’operació de mobbing o assetjament immobiliari” que patien els veïns. Així, els ulls estaran especialment atents a la postura del grup que, a més, governa el districte a través de la figura de Rosa Alarcón (PSC).\nDes del bàndol republicà ho forçaran: “Demanem una cosa molt concreta: utilitzar el tanteig i retracte o negociar amb la propietat, perquè sembla que hi està predisposada”, insisteix el conseller portaveu d’Esquerra Republicana al districte, Ricard Farin. Segons el representant d’ERC, cal trobar fórmules per garantir que els veïns no es vegin forçats a marxar del seu barri. Més encara quan es tracta d’Horta, una zona on, precisament, la gentrificació encara no ha mostrat la seva pitjor versió.\nTanmateix, Joaquin Ortiz, un dels veïns mobilitzats, ja va advertir que durant els darrers mesos alguns inquilins ja han marxat de la comunitat a causa de la pressió immobiliària. En alguns casos, ho van fer després d’acceptar pagaments. Segons la versió veïnal, els hauria proveït Renta Corporación, la gran empresa que va estar interessada a adquirir les tres finques durant mesos. Finalment, però, en van descartar la compra.\nLa lluita dels inquilins s’ha centrat darrerament a evitar que el nou possible comprador, Astres Element, pugui entrar als immobles. Treballadors enviats per la companyia han intentat valorar tècnicament els habitatges per seguir endavant amb l’operació, però els llogaters, organitzats, s’hi han oposat. Una actitud defensiva que han adoptat després que les propietàries s’hagin negat a renovar cap contracte de lloguer que hagi expirat des de fa més d’un any. Una decisió que afecta veïns que fa dècades que estan establerts en aquests pisos, molts d’ells d’edat avançada o amb menors a càrrec.\nFonts de l’administradora dels pisos, Fincas Gras, asseguren desconèixer l’estat les negociacions entre la propietat –tres germanes que van rebre els blocs en herència– i Astres Element. Així i tot, posen en dubte la compra de l’espai per part de l’Ajuntament. “Han tingut opcions anteriorment i no han aplicat el tanteig i retracte tot i tractar-se d’un preu raonable”, recorden aquestes fonts. El tanteig i retracte donaria prioritat a l’administració per adquirir una finca pel mateix preu pel qual un privat el voldria comprar. De fet, l’antic regidor d’Habitatge, Josep Maria Montaner, ja va descartar-ne l’adquisició inicialment.\nSigui com sigui, el prec d’ERC al consell d’Horta-Guinardó serà un pas previ a allò que, finalment, decidirà fer el nou govern BComú-PSC amb la cruïlla entre Letamendi i Mont-ral. Segons els veïns, els plans podrien beneficiar també a l’Ajuntament, ja que podria afegir nous habitatges per dedicar-los a lloguer social. \nAssetjament immobiliari Barri d'Horta ERC Horta-Guinardó


Bonus digital de 2.000 euros pels vostres associats a través del - Dommia\nInici / Actualitat Tecnològica i Creativa / Bonus digital de 2.000 euros pels vostres associats a través del Kit Digital\nBonus digital de 2.000 euros pels vostres associats a través del Kit Digital\nPer nosaltres és una satisfacció poder oferir aquest nou servei que posem al vostre abast amb avantatges addicionals perquè resulti més convenient per als vostres associats.\nÉs així, que més enllà de l'estrictament contemplat al programa d'ajudes Kit Digital, en el cas dels vostres socis, incorporem serveis complementaris i gratuïts, com l'acompanyament i assessorament durant tot el procés de sol·licitud i gestió de l'ajuda, inclòs el test obligatori d'autodiagnòstic de maduresa digital, imprescindible per accedir al tràmit del bonus digital.\nRealitzat el test, el comerç podrà triar la solució del Kit Digital que millor cobreixi les seves necessitats de digitalització, "Desenvolupament de lloc web i Presència en internet", "Comerç Electrònic" o "Gestió de Xarxes Socials", i nosaltres ens encarregarem de desenvolupar el projecte que els lliurarem totalment implementat i en funcionament.\nAquest tracte preferencial amb els vostres associats és totalment compatible, a més, amb el conveni subscrit entre Dommia i l’Associació i que preveu bonificacions en les quotes de socis si aquests contracten el desenvolupament web o d’un e-commerce al nostre estudi.\nLes ajudes del programa del Kit Digital emmarcades al Pla de Recuperació, Transformació i Resiliència del Govern es concediran per ordre de sol·licitud, aplicant-se el règim de concurrència no competitiva, per això hem creat una notícia a l’ecosistema sobre aquest tema per si voleu fer partícips als vostres socis sobre aquest programa i les avantatges que se’ls ofereixen per ser membres de la vostra entitat.\nConsulta la notícia disponible al vostre gestor de continguts


Ajuntament de Mollet del Vallès - Nova campanya de plantació d'arbres\nNova campanya de plantació d'arbres\nUn any més, coincidint amb l'arribada del bon temps, l'Ajuntament de Mollet del Vallès està duent a terme una campanya de plantació d'arbres als carrers, parcs i places de la ciutat. La previsió per aquest any és plantar al voltant de 200 arbres de més de 40 espècies, al marge dels 380 que és van plantar el passat diumenge 5 de març al Parc de Plana Lledó durant la festa de l'arbre.\nDe nou, l'objectiu és millorar els espais existents amb la plantació de nous exemplars i substituir els que per les seves característiques, com poden ser l'edat o el creixement, estan provocant molèsties o fins i tot problemes de seguretat a la via pública.\nDe retruc, la campanya també serveix per incrementar la qualitat del patrimoni arbori de Mollet, una de les ciutats catalanes on hi ha més diversitat d'espècies, més bona adaptació i millor salut arbòria i estat fitosanitari gràcies a la feina dels darrers 25 anys pel que fa a la selecció de les espècies, la gestió de les plantacions i les podes i el manteniment.\nDe les 40 espècies que es plantaran aquest any, destaquen aquelles que presenten una floració especialment vistosa a la primavera, com ara les magnòlies, pruneres, arbres de l?amor i castanyers d'Índia. D'altres, com ara els ginkgos, liquidàmbar, aurons roures americans o arbres de ferro presenten unes vistoses coloracions en aquest cas a la tardor.\nTot i que la plantació es troba molt repartida per la ciutat, s'ha fet especial incidència en alguns parcs, com ara Can Mulà, Les Pruneres, Parc dels Colors i el Parc de la Plana Lledó.\nUn any més la Festa de l'arbre ha tingut una resposta multitudinària amb la plantació de 380 arbres en aquest cas al Parc de la Plana Lledó.\nAquesta festa va començar fa més de 30 anys i des d'aleshores s'han plantat més de 3.500 arbres en diferents punts de la ciutat, sobretot als Pinetons. Com sempre, el Consistori s'encarrega del manteniment dels arbres fins que han arrelat prou per viure sense regs externs.


La càrrega i l'ansietat dels cuidadors incrementen el risc d'abús i maltractament - Social.cat\nUn 34% de les persones grans que necessiten cures tenen risc de patir abús o maltractament per part del seu cuidador familiar\nDivendres, 15 de juny de 2018 | 09:00 h\nUn senyor gran assegut en un banc | Nick Cooper (Unsplash)\nAmb motiu del Dia Mundial de la Presa de Consciència de l’Abús i el Maltractament en la Vellesa, que se celebra aquest 15 de juny, un estudi de l’Institut Universitari d’Investigació en Atenció Primària (IDIAPJGol) ha mesurat el risc que tenen els ancians dependents de patir maltractament (conscientment o inconscientment) per part dels seus cuidadors familiars, i els factors més associats a aquest perill. L’estudi ha observat que el 33,4% estan en una situació de risc de maltractament o abús.\nEls factors que més s’associen amb aquest fet són el sentiment de càrrega dels cuidadors, l’ansietat que pateixen, la percepció d’agressivitat per part de la persona gran cuidada, i la mala relació prèvia.\nLes persones grans poden patir diversos tipus de maltractament: físic, psicològic, sexual, econòmic, i de negligència i vulneració de drets. Segons la declaració de Toronto (2002) s’entén per maltractament “l’acció única o repetida, o la manca de la resposta apropiada, que succeeixi dintre de qualsevol relació on hi ha una expectativa de confiança i que ocasiona dany o angoixa a una persona gran”.\n“La detecció i prevenció del maltractament i l’abús en ancians són una prioritat emergent en les polítiques de salut pública, però aquest tipus de comportaments abusius són encara poc coneguts i difícils de detectar. Amb aquest estudi sabem que la prevalença de risc d'abús és alta entre els cuidadors de l’entorn familiar i que alguns factors que l’afavoreixen poden prevenir-se, com l’ansietat i els sentiments de càrrega. És essencial que els professionals de l’atenció primària, que són els més propers a les famílies, prenguin consciència d'aquests factors de risc i les seves causes per detectar-los i poder dissenyar estratègies i intervencions de prevenció primària i secundària”, argumenta Francesc Orfila investigador de l’IDIAPJGol.\nLa recerca es va dur a terme a 72 equips d’atenció primària de Barcelona, i van participar-hi 829 cuidadors i les persones grans dependents que rebien les seves cures. Se´ls va fer entrevistes al domicili utilitzant diferents qüestionaris validats. Es van registrar variables sociodemogràfiques d’ambdós perfils, el grau de dependència de la persona cuidada i el seu estat cognitiu, i diferents aspectes del cuidador com la càrrega, l’ansietat, la depressió, el suport, els aspectes positius de cuidar i la relació prèvia a les cures entre els dos.\nEl risc de patir maltractament es va avaluar mitjançant el qüestionari de cribratge d’abús per part d'un cuidadors. Aquest test breu es basa en un conjunt de preguntes de resposta binaria (sí o no) del tipus: Té problemes perquè la persona que cuideu controli el geni? Es veu forçat a actuar contra la vostra voluntat? Troba difícil de controlar el comportament de la persona que cuida?, etc. Quatre respostes positives determinen un risc alt de maltractament.\nRisc d’abús o de maltractament\nMés del 33% de les persones cuidadores van respondre sí a almenys quatre preguntes del qüestionari CASE, fet que determina un risc alt d’abús. Quasi el 40% va dir que sovint es trobava tan cansat i exhaust que no podia satisfer les necessitats de la persona que cuidava i el 20,6% va manifestar que sovint havia de rebutjar-la o ignorar-la.\nEl 45,4% va respondre que tenia problemes per controlar el caràcter de la persona que cuidava. De fet, un 42,2% dels cuidadors va dir que alguns cops es veia forçat a ser dur o sever amb la persona que cuidava i un 32,6% va declarar que sovint es veia forçat a actuar contra la seva voluntat o a fer coses que el feien sentir malament.\nEl perfil de les persones cuidadores\nEl 82,8% eren dones amb una edat mitjana de 63,3 anys i la majoria no tenien una feina remunerada (78,1%). El 58% eren filles de les persones cuidades, i el 32% la seva parella. La mitjana de temps que portaven dedicades a aquesta tasca era de 8,4 anys, i aquesta activitat les ocupava la major part del dia, el 23,4% no tenien ningú en cas de necessitat. En el 87,4% dels casos convivien amb la persona que cuidaven i hi mantenien una bona relació prèvia (87,1%).\nA més, els qüestionaris mostren que el 68% manifestaven sobrecàrrega, el 59% patien depressió i el 55% ansietat, a l’estudi també s’observa que aquests factors estan relacionats amb un risc més elevat d’abús o de maltractament.\nEl perfil de les persones que reben les cures\nLa majoria també eren dones (65,6%) amb una edat mitjana de 84,2 anys. El 64,2% tenien un deteriorament cognitiu moderat o sever i el 67,5% presentaven una dependència total o severa. “Hem observat, a diferència del que diu la literatura, que els nivells més alts de dependència cognitiva i funcional no es relacionen amb un augment del risc de maltractament. Al contrari, aquest risc s’incrementa si la dependència és més baixa. Probablement això s’explica perquè es poden produir més situacions de tensió amb el cuidador, i això és també el que recull el qüestionari“, explica Francesc Orfila, investigador principal de l’estudi de l’IDIAPJGol.\nAnalitzant els resultats, els investigadors també han trobat factors protectors d’aquest tipus de comportaments abusius, com, per exemple, una bona relació abans de la dependència, el suport social i una major consciència dels aspectes positius de l'atenció”.\n“Cal insistir en la importància de “cuidar” les persones cuidadores, massa sovint sobrecarregades i amb poc suport, cosa que posa en perill la seva pròpia salut i la de les persones que cuiden. És, per tant, molt important la dotació de recursos de suport al cuidador, alhora que és necessària la sensibilització de la societat i dels professionals, sanitaris, socials, mossos d’esquadra, bancs, notaris i altres actors cap als maltractaments de la gent gran. Conèixer les situacions d’alt risc i prevenir o detectar el maltractament de forma precoç són de gran importància per poder actuar i facilitar en la mesura que es pugui el benestar de les persones grans més vulnerables”, conclou Francesc Orfila.


El veí d’Altafulla Juan Cruz presenta a l’Ajuntament 600 signatures per demanar la instal·lació de la fibra òptica a tot el municipi\nEl ple del passat dilluns va aprovar una moció de Junts x Altafulla per posar remei a la deficiència del servei, accentuada pel confinament i el teletreball\nLa connexió a internet a la vila d'Altafulla és desigual segons la zona o fins i tot segons en quin tram de carrer es visqui. Això es deu a un desplegament desigual de la xarxa de fibra òptica que la companyia subministradora està fent al municipi. Aquest repartiment desigual és el que denuncien les prop de 600 signatures que ha recollit el veí d'Altafulla i reconegut cineasta, Juan Cruz, i que aquest dijous 30 de juliol ha entregat a l’Ajuntament amb l’objectiu de fer patent aquesta demanda per part dels altafullencs i altafullenques.\nAl ple ordinari del passat dilluns, Junts x Altafulla va presentar una moció per instar al govern municipal a posar remei a les deficiències del servei en molts punts del municipi i que s’ha accentuat amb el confinament dels darrers mesos i el teletreball. La proposta va ser aprovada amb els vots a favor de tots els grups, una circumstància que Juan Cruz celebra i espera que doni els seu fruits.\nDesprés d’aprovar-se la moció i amb la recollida de signatures per part dels veïns, el consistori haurà d’intervenir amb l’operadora telefònica perquè acceleri el desplegament de la fibra òptica d’una manera igualitària per a tothom, de la mateixa manera que es faria amb qualsevol altre servei com la llum o l’aigua.\nJuan Cruz, veí d'Altafulla


Missatge del CAP de Montblanc en relació a la Covid 19 | BlancafortLa Conca de Barberà\nDonat el sobtat empitjorament del curs de la pandèmia en l’àmbit de l’Àrea Bàsica de Salut, a causa de les festes nadalenques i en previsió de què puguin seguir empitjorant les dades epidemiològiques els propers dies, des de l’ABS Montblanc recomanem a la població extremar les mesures de prevenció conegudes (mascareta, neteja de mans i distància entre persones) i s'insisteix en la restricció dels contactes socials, reduint-los al mínim imprescindible.\nCal evitar les concentracions de tota mena i limitar els àpats familiars o celebracions (Diada de Reis) a un màxim de 10 components de dues bombolles de convivència. Limitar la reunió en el temps, tant com es pugui, i dur la mascareta en tot moment, excepte quan s’estigui menjant.\nEs recomana també mantenir les estances periòdicament i generosament ventilades de forma proporcional al número de persones que hi habiti.\nInsistim, un cop més, que cal evitar trobades socials i que els avis i persones de risc rebin visites, especialment de forasters.\nRecordem, un cop més, que els sotmesos a quarantena (contactes, sospitosos en estudi o malalts) han de ser escrupolosos en l’aïllament domiciliari durant tot el temps recomanat.\nDemanem que els que tinguin febre o simptomatologia respiratòria (des de la simple congestió nasal fins a tos o ofec) no acudeixin a cap centre sanitari sense abans haver trucat al seu metge o a Atenció Continuada, per rebre les instruccions pertinents d’un professional.\nInsistim que els que tinguin febre o simptomatologia respiratòria, per banal que sigui, no acudeixin a treballar (molt especialment si fan feines d’assistència a les persones o de proximitat amb ells), interrompin tota mena d’activitat social i es posin en contacte amb el seu metge.\nEsperem que, entre tot, puguem invertir la corba de contagis.\nVagi per endavant el nostre agraïment per la vostra col·laboració.


La veu del poble, la "xicoteta" (1) - Parròquia de Santa Anna - MANUEL - COMUNITAT VALENCIANA\nLa campana compta amb la següent inscripció al terç: "# # LA VOZ DEL PUEBLO #". Seguidament presenta al mig la marca de fàbrica: "ROSES / ADZANETA / VALENCIA / ESPAÑA". Finalment al mig peu trobem el nom del poble i la data de fosa: "# # # MANUEL AÑO 1970 # # #".\n(06) "# # LA VOZ DEL PUEBLO #"\n(06) "# # # MANUEL AÑO 1970 # # #"\n(sanefa de triangles decorats i decoracions vegetals)\nSegons alguns testimonis orals, la campana menor del conjunt de campanes de Manuel es limitava a voltejar a l'Àngelus diari, així com amb motiu de batejos i de soterrars d'albats. No acostumava a participar en els voltejos festius junt a la resta de campanes.\nEs limita a voltejar automàticament, com li correspon tradicionalment.\nTruja de fusta de perfil local, obra de 2001 Técnica y Artesanía.\nLa campana va ser fosa en les primeres setmanes de 1970 als tallers de la foneria dels Roses d'Atzeneta d'Albaida. Va ser beneïda el 21 de febrer d'aquell any per l'aleshores rector de Manuel, Mn. Vicente Gregori, actuant com a padrins l'alcalde En Alfonso Pastor i la seua muller. La seua arribada a la torre dies més tard va suposar l'electrificació de la de la resta del conjunt de campanes.\nDes de la seua fosa fins a la seua restauració, la campana comptava amb una truja de ferro, obra del seu fonedor, que en temps recents havia manifestat problemes d'estabilitat. Estava electrificada únicament amb un motor de volteig continu i disposava del batall de què havia sigut dotada després de la seua fosa, reforçat després amb un cable de seguretat.\nLa campana ha millorat la seua conservació mitjançant una restauració en què, a més, ha sigut dotada per primera vegada dels accessoris que li corresponen segons la tradició campanera de Manuel. Està instal·lada a la sala de campanes amb una nova truja de fusta de perfil local, un nou batall reforçat amb cable seguretat i un motor d'impulsos com a únic sistema de toc automàtic.\nEl 8 de novembre del 2019 la campana ha sigut baixada de la torre, amb la resta del conjunt, per iniciar els treballs de restauració i substitució de la instal·lació. Durant la intervenció, portada a terme per l'empresa 2001 Técnica y Artesanía, l'antiga truja metàl·lica ha sigut substituïda per una nova de fusta, que segueix els perfils tradicionals locals, i el batall dels Roses retirat per instal·lar-ne un de nou. Per últim, el bronze ha sigut netejat i els mecanismes de toc automàtic de la primera electrificació substituïts per un motor de volteig per impulsos, que ha sigut programat per reproduir els tocs tradicionals.\nMONTOLÍO TORÁN, David (20-08-2001)\nALEPUZ CHELET, Joan; SARRIÓ ANDRÉS, Pau M. [Documentació de la campana] (30-06-2015)\nSARRIÓ ANDRÉS, Pau M. [Actualització de la fitxa amb la documentació de la restauració de la campana i dels seus tocs tradicionals] (02-02-2020)


Les guerres llunyanes - El Temps\nLes notícies sobre els conflictes bèl·lics que es produeixen en altres indrets del planeta arriben a Europa en forma d’imatges i relats periodístics impactants, carregats sovint de sensacionalisme. Vistes des de la distància, les atrocitats comeses en les guerres actuals són assumides pels europeus amb una barreja d’insensibilitat i indiferència, a tot estirar catàrtiques. Sobre el terreny, els periodistes que cobreixen aquests conflictes salvatges es juguen la vida diàriament per poder oferir testimonis de la barbàrie.\nLa treva, de Donald Margulies, dirigida per Julio Manrique, aborda els dilemes ètics i vitals del periodisme de guerra (La Villarroel). Sarah Goodwin (Clara Segura), una intrèpida fotoperiodista, és evacuada de la guerra d’Iraq el 2006, després de patir un greu atemptat. Durant el període de recuperació de les ferides, Sarah s’interroga sobre el sentit no tan sols de la seva feina, sinó també sobre el de la vida en general. A més, el seu futur és posat en qüestió per la intenció de James Dodd (David Selvas), el seu company sentimental −també corresponsal de guerra− de plantejar-se una vida més còmoda.\nTota l’acció de La treva s’escola en l’apartament de la parella a Nova York, on reben la visita del seu millor amic Richard Ehrlich (Ramon Madaula), editor fotogràfic, que acaba de refer la vida afectiva amb una xicota molt més jove, Mandy Bloom (Mina Riera). El debat sobre l’abast deontològic del periodisme bèl·lic i l’impacte que té en una societat immunitzada a l’horror de les guerres llunyanes es dilueix entre insulses discussions domèstiques, sentimentals i especulatives sobre crisis de parella i opcions vitals.\nSarah creu que les fotografies que fa són necessàries per denunciar la brutalitat de la guerra, però es qüestiona si la seva carrera s’ha construït, en realitat, a redós del patiment i el dolor dels altres. L’addicció a la feina, que justifica per raons de compromís, la precipita a una decisiva cruïlla professional i vital. Interpretada amb un naturalisme de tirada cinematogràfica, que té també una materialització en l’espai escènic, el muntatge resulta molt més atractiu per la bona feina dels actors que no pas per la pretesa rotunditat d’un text que, al capdavall, es mou en un nivell massa consolatori i superficial.


Tornen els pallassos a Cornellà\nDel 14 al 21 d'octubre arriba la 18a edició del Festival Internacional de Pallassos de Cornellà\nDel 14 al 21 d’octubre arriba una nova edició del Festival Internacional de Pallassos de Cornellà – Memorial a Charlie Rivel, que aquest any celebra la seva 18a edició.\nEl festival arribarà amb una programació repartida per carrers, places, mercats, teatres, escoles, biblioteques, casals i residències d’avis que gaudiran de prop de 70 espectacles representats per 47 companyies, provinents de 10 països (Austràlia, Canadà, Rússia, Alemanya, França, Itàlia, Bèlgica i Argentina, entre d'altres), a més de Catalunya, València, Castella i Lleó, Andalusia, Galícia, Euskadi i Madrid amb espectacles de gèneres i estils per a tots els gustos.\nA la carpa instal·lada a la plaça de Catalunya de Cornellà se celebraran les Gala ALAPISTA. La primera serà solidària de Pallassos Sense Fronteres (dimecres 17) i la resta tindran lloc divendres 19 (20 h), dissabte 20 (18 h) i diumenge 21 (17 h). La gala serà dirigida i conduïda per una pallassa, Jimena Cavalletti, amb la música en directe dels sevillans Lapso Produccions. Un espectacle amb la participació de diferents artistes: Nezdames et Nezsieurs, Claret Clown (que presenta una versió molt personal del famós número de Charlie Rivel, dirigit pel també actor i pallasso Jordi Martínez), Fanny Giraud, Gromic, Die Maiers, Joe de Paul i Tim Tyler.\nCornellà aplegarà els millors espectacles de pallassos / LaCosta\nEl Festival aquest any atorgarà el Nas d’Or a Claret Papiol i March, Claret Clown, per la seva renovació del pallasso clàssic al llarg de més 40 anys de trajectòria constant. És cofundador de les companyies Germans Poltrona, Circ Cric, Cia. Còmica La Ganga i Claret Clown. El lliurament del Nas d’Or es farà el dijous dia 18 d’octubre durant la gala inaugural a la carpa del festival.\nEl festival va néixer per homenatjar el pallasso català Charlie Rivel i fer de Cornellà la ciutat dels pallassos, amb l’objectiu de fer d’aquesta disciplina cultural una eina d’integració i cohesió social, acostant els espectacles a tots els ciutadans amb actuacions a la carpa principal, però també a les escoles, a les residències de gent gran i als espais públics.\nJimena Cavalletti estarà a Cornellà / LaCosta\nHi ha un gruix important de la programació del festival que també se celebra a teatres de la ciutat. En aquests espais hi podreu veure 'La carta', de l'italià Paolo Nani (dissabte 20, Sala Romagosa); 'Do not touch', de la companyia russa AGA-BOOM (dissabte 20, Auditori de Cornellà); 'Veus que no veus', de la Cia. Pepa Plana (dimecres 17, Sala Romagosa); 'Tulipes', de la companyia Decopivolta –País Valencià/Euskadi– (divendres 19, Auditori de Sant Ildefons), i 'Mr. Kebab', del català Juan Cállate (dissabte 20, Auditori Sant Ildefons).\nLa programació ALAIRE! tindrà espectacles als carrers, places, mercats i espais públics de la ciutat i és gratuïta. S'hi podran veure espectacles i cercaviles de companyies i artistes d'aquí i d'arreu del món, com La Tal, Revoluclown, Lapso Produccions, Balkan Paradise Orquestra, Panettone Brothers, Ale Risorio, Bergamotto, Javier Ariza i Paolo Nani.\nEls més menuts tindran les seves funcions especials a la Carpa, l'Auditori de Sant Ildefons i les escoles bressol. I als més grans el festival els porta els pallassos a casa (a les residències de gent gran). Podran gaudir de 'Cösmix', de la companyia catalana Teatre Mòbil; 'Clásicos excéntricos', dels andalusos Lapso Producciones; 'Xicana', de la Pallassa Xicana (Catalunya), i 'Only brother', dels catalans Panettone Brothers.\nEls més menuts tindran les seves funcions especials a la Carpa, l'Auditori de Sant Ildefons i les escoles bressol\nAlabiblio! i A l'aigua!\nEls pallassos també envairan les biblioteques de la ciutat de Cornellà (Sant Ildefons, Central i Marta Mata), on es podran veure també de manera gratuïta els espectacles 'El cavaller capgròs', de la Cia. Clowna-Laclown, 'Petit o gran', d'Albert Vinyes, i 'La pallassa Priska', d'Eva González.\nLa companyia Dudu i Cia. portarà el seu espectacle 'Insomni' al Museu Agbar. Una plaça amb un llit antic, un pallasso preparat per dormir. Però gent, sorolls, sorpreses i altres adversitats no el deixaran descansar fins a portar-lo a l’insomni, des d’on iniciarà un viatge poètic, entranyable i ple de situacions surrealistes.\nBucraa Circus porten el seu espectacle a Cornellà / Manel Sala\nAltres activitats: exposicions i tallers de circ\nEl festival també acollirà dues exposicions en aquesta edició. 'En presència del pallasso' (inauguració el 16 d'octubre, Espai d'Art Moritz de Cornellà) és una exposició dedicada a l’art de diferents pallassos en actiu que mostrarà una sèrie de retrats fotogràfics de Jesús Martínez Atienza i retrats literaris de Marina Suleymanova i Cesc Martínez. I l'exposició 'Charlie Rivel, cubellenc il·lustre-pallasso universal' es podrà veure entre el 4 i el 25 d'octubre al vestíbul de l'Auditori de Sant Ildefons, i és fruit de la col·laboració entre el Museu de Charlie Rivel i l’Ajuntament de Cubelles, ciutat natal del pallasso. S'hi recolliran fotografies i alguns objectes de la col·lecció del genial artista, de manera que el públic pugui aprofundir en el Charlie pallasso i també en el Charlie més íntim.\nUna de les exposicions del festival estarà dedicada al gran Charlie Rivel\nA part de la programació d'espectacles, el festival també organitza tallers de circ i clown amb alguns dels artistes que participen en aquesta edició del festival.\nLa gran festa de cloenda del festival serà el diumenge 21 d'octubre (19 h, en acabar la gala Alapista) a la plaça de Catalunya de Cornellà. Serà un gran fi de festa amb les Balkan Paradise Orchestra, que comptaran amb la participació d’algunes de les pallasses i pallassos que hauran actuat en aquesta edició del festival i el gegant de Charlie Rivel.


“Per molt poderós que sigui el rival, si és el dia, és el dia” (Natàlia Arroyo)\n“Per molt poderós que sigui el rival, si és el dia, és el dia”\nL’empenta de les noves generacions estimula un Barça que vol ser valent\n4 min. Sant Joan Despí 16/05/2019 09:04\n651x366 Aitana Bonmatí en acció davant l’Atlètic de Madrid. La blaugrana personifica l’ambició de les noves generacions. / PERE VIRGILI Aitana Bonmatí en acció davant l’Atlètic de Madrid. La blaugrana personifica l’ambició de les noves generacions. / PERE VIRGILI\nEl pavelló d’handbol de la Ciutat Esportiva Joan Gamper és ple de periodistes i fotògrafs. Les jugadores van atenent els mitjans. Qui parla va fent rebotar els peus al suport dels tamborets i es pessiga els braços amb les mans. Qui espera no pot parar de moure’s. Falten quatre dies, però el missatge és generalitzat: “Que arribi ja la final!” El gran dia, l’última cita de la Champions, encara es farà esperar, fins dissabte a Budapest, i la plantilla està inquieta per saltar a la gespa i enfrontar-se a l’Olympique de Lió. “La setmana s’està fent llarga. Si fos per les jugadores, jugaríem ja”, va admetre Lluís Cortés en sala de premsa.\nLa il·lusió desborda el vestidor i els nervis comencen a fer feina, però a cada minut que passa la plantilla pren més consciència del partit que ha de preparar i menys del fet que serà un dia històric. “Estem intentant gaudir del procés, però, ja que hem arribat fins aquí, anirem a competir bé la final. Que elles siguin favorites no vol dir que nosaltres no sortim a guanyar. El Lió és un grandíssim equip, però també té febleses”, puntualitza el tècnic.\nL’optimisme de les joves\nL’equip també té clara la divisió entre el respecte evident que han de tenir-li al Lió, per plantilla, palmarès i pressupost, i la certesa que hi ha opcions d’èxit dissabte. I potser les que més probable ho veuen són les joves del grup, que reuneixen una dosi d’irreverència i ingenuïtat que pot ser positiva en una final, i més si el seu curt currículum ja ha inclòs altres cites grans. “Soc jove, però ja he jugat molts partits importants. Amb la selecció ens hem enfrontat a països, en alguns casos, més forts que nosaltres. En partits com aquests poden passar moltes coses i, per molt poderós que sigui el rival, si és el dia, és el dia. Dissabte pot ser el dia”, afirma, convençuda, Aitana Bonmatí, subcampiona del món sub-20 a l’estiu.\nLa baixa de Hamraoui i la falta de rodatge de Patri Guijarro, aturada per lesió els últims cinc mesos, obren un espai a la titularitat de la migcampista de Sant Pere de Ribes, que aportaria “ritme en la circulació de la pilota, lectura de les transicions i coses en atac”. L’alternativa és ubicar Andressa Alves a la banda i enviar Mariona Caldentey al triangle interior, tot i que les bones prestacions a l’extrem dret de la de Felanitx conviden a no moure-la de lloc. Oshoala sembla la bala per al tram final.\n“Ara tenim més velocitat”\nSigui com sigui, tenir alternatives és una altra de les noves fortaleses del Barça. “Ens va molt bé que ara tinguem coses que abans no teníem. Tenim més velocitat, sobretot a dalt, i aquesta altra versió és un extra al nostre joc associatiu”, reflexiona Melanie Serrano, la més veterana de la plantilla. L’andalusa, criada a Blanes, reconeix que l’esperit de les noves generacions és un estímul i ajuda a filtrar el missatge al vestidor que “és difícil però possible”. Ella, tirant d’experiència, intenta transmetre el que va “patir” en altres ocasions que s’ha enfrontat al Lió, rival habitual de les pretemporades. Fa anys que el club ha invertit els estius en amistosos de nivell per agafar rodatge i provar-se contra els equips més forts del continent, amb la Champions com a horitzó.\nHi ha un altre corrent de missatges optimistes al vestidor: el de les estrangeres que han alçat títols amb la seva selecció, com el cas de Stephanie van der Gragt, campiona d’Europa amb Holanda fa dos anys. “El Lió és molt bo, però nosaltres també som un gran equip. És un partit i tot pot passar”, deia. La central va ser fitxada, precisament, en previsió de finals com la d’aquest cap de setmana, tot i que té difícil treure la titularitat a Mapi León i Andrea Pereira. La seva veu és una altra empenta endavant per a l’equip. “Si fem el nostre partit, tenim opcions. Així ho vam fer amb Holanda i ens va funcionar”.\nUn camí ple de pors i cops de sort al sorteig\nNo va ser fins al 2001 que la UEFA va organitzar una competició europea de clubs. Es deia Women’s Cup. El primer representant de la Lliga va ser el Llevant, que va caure a Frankfurt. La superioritat de països amb més tradició, com Alemanya, Anglaterra o Suècia va anar frenant també les participacions de l’Athletic i el Rayo en edicions posteriors; els nous obstacles són ara el PSG i el Lió. L’Espanyol va jugar a Europa el 2006 i va accedir a segona ronda. El Barça ha anat guanyant experiència des del 2012, i el campió de Lliga, l’Atlètic, espera més sort al sorteig per arribar més lluny.\nLluís Cortés: "A un partit tot és possible"\nLa por a les nòrdiques i la sort del sorteig: un repàs als 18 anys de camí a Europa


Rigoberta Menchú - Per la justícia, és necessària la democràcia\nRigoberta Menchú – Per la justícia, és necessària la democràcia\n9 octubre, 2020 2:24 pm\nNo hi ha justícia si no hi ha equitat. No hi ha equitat si no hi ha desenvolupament. No hi ha desenvolupament si no hi ha democràcia.\nPer llegir més espurnes de Rigoberta Menchú feu clic aquí.\nRigoberta Menchú (Chimel, Guatemala, 1959) és una activista social guatemalenca, membre del grup indígena maia quitxé i “ambaixadora de Bona Voluntat” de la UNESCO. El 1992 fou guardonada amb el Premi Nobel de la Pau i el 1998 amb el Premi Príncep d’Astúries de Cooperació Internacional.\nVa néixer el 9 de gener del 1959 a la població guatemalenca de Chimel, situada al departament d’El Quiché, en una comunitat rural on els seus pares gaudien de molt bona reputació: son pare era un activista en favor dels drets dels indígenes i la seva mare experta en medicina tradicional maia.\nMolta de la popularitat de la seva obra li vingué del seu llibre autobiogràfic de 1982-1983 Me llamo Rigoberta Menchú y así me nació la conciencia (en anglès I, Rigoberta Menchocho). El llibre fou realment escrit per Elisabeth Burgos a partir de les converses amb Rigoberta. En el llibre, Rigoberta explica com va començar a treballar en una finca de cafè als cinc anys, en condicions tan pèssimes que foren la causa de la mort de germans i amics seus. Va rebre una educació catòlica, cosa que la vincularia més tard a col·laboracions amb l’Església catòlica. Ja adulta, va participar en protestes contra el règim militar pels seus abusos contra els Drets Humans. La Guerra Civil de Guatemala tingué lloc entre 1962 i 1996, tot i que la violència esclatà anys abans. La violència la va forçar a l’exili a Mèxic l’any 1981. Aquell mateix any, el seu pare fou assassinat a l’ambaixada espanyola a la ciutat de Guatemala. L’any 1991 va participar en la preparació de la declaració dels drets dels pobles indígenes per part de les Nacions Unides.\nUn cop finalitzada la guerra civil va intentar portar als tribunals espanyols polítics i militars per haver assassinat ciutadans espanyols, i per genocidi contra el poble maia de Guatemala. Les acusacions van incloure el dictador exmilitar i candidat a la presidència Efraín Ríos Montt.\nEl Premi Nobel de la Pau de 1992 li fou atorgat en reconeixement del seu treball per la justícia social i reconciliació etnocultural basat en el respecte als drets dels indígenes, coincidint amb el cinquè centenari de l’arribada de Colom a Amèrica, i amb la declaració de 1993 com Any Internacional dels Pobles Indis.\nEn la lectura del premi, va reivindicar els drets històrics negats als pobles indígenes i va acusar la persecució soferta des de l’arribada dels europeus al continent americà, moment en què va concloure una civilització desenvolupada en tots els àmbits del coneixement; finalment, hi reflectí la necessitat de pau, desmilitarització i la justícia social al seu país, Guatemala, així com el respecte per la natura i la igualtat per a les dones.\nEl 1998 fou guardonada amb el Premi Príncep d’Astúries de Cooperació Internacional, juntament amb Fatiha Boudiaf, Fatana Ishaq Gailani, Somaly Mam, Emma Bonino, Graça Machel i Olayinka Koso-Thomas pel seu treball, per separat, en defensa i dignificació de les dones.\nActualment és ambaixadora de “Bona Voluntat” de la UNESCO i treballa a Guatemala, tot i les amenaces de mort, per la millora de les condicions de vida dels pobles indígenes. Recentment s’ha involucrat amb la indústria farmacèutica mexicana com a presidenta de la companyia “Salud para Todos”, amb la finalitat de proveir de medecines genèriques els indígenes guatemalencs.\nRigoberta Menchú – La pau i la justícia\nLa pau no és només l’absència de la guerra; mentre hi hagi pobresa, racisme, discriminació i exclusió...\nRigoberta Menchú – La solidaritat dels pobles\nDesitjaria que es desenvolupés en tots els pobles un conscient sentit de pau i el sentiment de solidaritat...


Cures en mascotes exòtiques - Nou Horta\nDivendres, 16 Octubre 2020 10:04\tEscrit per Germán Cervera\tPublicat en Veterinària Vist 202 vegades\nHui dia cada vegada és més comú la tinença d'animals exòtics com a mascota, des de Lloros de la Amazònia més profunda, passant per rosegadors i xicotets mamífers de cada racó del planeta, fins als parents més pròxims dels dinosaures, els rèptils. Aquests últims són especialment populars des dels anys 80, amb el boom de les famoses Tortugues d'aigua, o Galápagos de florida (Trachemys scripta) i posteriorment amb la Iguana verda (Iguana iguana) i fins als nostres dies amb espècies tan comunes com la serp de la dacsa (Elaphe furtarà), el gecko lleopard (Eublepharis macularius) o la tortuga mediterrània (Testudo hermanni).\nAquestes espècies han sigut tan populars pel seu fàcil maneig, manteniment i reproducció en captivitat i sobretot per la seua poca perillositat cap als més xicotets de la casa, que són qui més demanden aquests animals com a mascota. Però si és cert que hi ha un perill existent en tots aquests animals i molt desconegut per la societat, i és un xicotet bacteri que resideix de manera natural i asimptomàtica en la majoria d'aquests animals, que pot ser perjudicial per a l'ésser humà fins i tot tindre greus complicacions en edats joves i que segurament heu sentit parlar d'ella, es tracta de Salmonella spp. La salmonel·losis és la segona toxiinfecció alimentària més comuna a Europa, i principalment es deu a productes alimentaris com els ous i la carn crua contaminada, però els rèptils també poden ser una via d'infecció per a les persones. Actualment, un equip d'investigació de la Universitat de Veterinària CEU Cardenal Herrera (Campy salm) en el qual participa un dels veterinaris de l'Hospital veterinari Grup Veterinari Torrent, està investigant la presència d'aquest bacteri en els rèptils de les botigues i propietaris de la comunitat Valenciana.\nUnes correctes mesures d'higiene, juntament amb una revisió anual de l'estat de salut de les nostres mascotes per part d'un veterinari especialista en exòtics són dues excel·lents mesures de prevenció, ja que està demostrat que l'excreció d'aquest bacteri per part dels rèptils és major quan pateixen alguna patologia. Finalment sempre es pot realitzar un testege d'aquest bacteri en un centre veterinari per a saber si la seua mascota és portadora o no d'aquest bacteri.\nModificat el Divendres, 16 Octubre 2020 10:07\nMés en esta categoria: « Malalties neurològiques en gossos\tUna mascota cada vegada més habitual »


La doctora Maria Barceló Crespí, presenta "El document del mes" a l’Arxiu del Regne de Mallorca - Artxipèlag\nInici » Reportatges » La doctora Maria Barceló Crespí, presenta “El document del mes” a l’Arxiu del Regne de Mallorca\nLa doctora Maria Barceló Crespí, presenta “El document del mes” a l’Arxiu del Regne de Mallorca\nREDACCIÓ PALMA, 11.05.2018. Maria Barceló Crespí, catedràtica d’Història Medieval de la\nUniversitat de les Illes Balears, presenta El document del mes a l’Arxiu del Regne de Mallorca\nAquest dijous horabaixa es va celebrar la quarta edició de El document del mes a l’Arxiu del Regne de Mallorca. En aquesta ocasió el document protagonista va ser el testament d’Agnès de Pacs i Segarra (ca- 1415-1485). La presentació i contextualització del document va anar a càrrec de la Dra. Maria Barceló Crespí, catedràtica d’Història Medieval de la Universitat de les Illes Balears.\nL’activitat va permetre apropar els assistents la figura d’Agnès de Pacs i Segarra, una de les dones més importants de la seva època per haver exercit de promotora cultural i protectora del llegat intel·lectual de Ramon Llull. Aquesta dona, avançada al seu temps, gaudia d’un lloc privilegiat a la societat del moment, per pertànyer a una família notable tant a nivell econòmic com a polític. Precisament, la Dra. Maria Barceló és una de les persones que més ha estudiat la seva biografia, i la d’altres dones destacades del segle XV com Beatriu de Pinós, a partir de la documentació custodiada a l’Arxiu del Regne de Mallorca, centre gestionat per la Conselleria de Cultura, Participació i Esports.\nAixí doncs, el públic reunit a la sala d’actes de l’Arxiu va poder contemplar de primera mà el testament original que suposa el llegat vital d’aquesta important personalitat femenina de la Mallorca medieval.\nEl pròxim mes de juny es celebrarà una nova edició d’aquesta activitat impulsada per la Conselleria de Cultura que pretén donar a conèixer els principals documents conservats en aquesta Institució i complir així el compromís de difondre entre la ciutadania el patrimoni documental de les nostres illes.


El Dia Mundial de la Salut Mental escalfa motors - Social.cat\nEl Dia Mundial de la Salut Mental escalfa motors\nLa celebració tindrà lloc el dissabte 11 d'octubre a Igualada\nDijous, 14 d'agost de 2014 | 12:00 h\nLa celebració del Dia Mundial de la Salut Mental 2014 tindrà lloc el dissabte 11 d’octubre al Parc de l’Estació Vella d’Igualada. Sota el lema “Construim una nova salut mental, ara sí”, els organitzadors volen continuar treballant per la millora i integració de les persones amb problemes de salut mental i les seves famílies.\nLa Federació Salut Mental de Catalunya (SMC) i l’Associació per la rehabilitació del malalt mental de l’Anoia (ARMPA) són les associacions que han impulsat aquesta nova edició. Durant el dia tindran lloc diferents activitats i actuacions lúdiques. Tot i així, també hi hauran els parlaments institucionals amb la presència de l'alcalde d'Igualada, Marc Castells; el conseller de Salut, Boi Ruiz; el president de la Federació SMC, Xavier Trabado; i un representant de l'ARMPA.\nCal dir que l'ARMPA és una entitat sense afany de lucre qua ajuda i dóna suport a les persones amb problemes de salut mental però, sobretot, fa un acompanyament a les seves famílies.\nassociació per la rehabilitació del mala


La rubinenca Nataxa Ruzafa exposa els seus 'Reflejos' a la Torre Bassas - Cultura - Rubí TV\nLa rubinenca Nataxa Ruzafa exposa els seus 'Reflejos' a la Torre Bassas\nLa mostra ha volgut despertar els sentiments del públic\nLa Torre Bassas ha acollit durant els últims dies l'exposició Reflejos, dime que ves en el espejo, de la rubinenca Nataxa Ruzafa. Es tracta d'un conjunt de quadres que persegueixen emocionar al públic i fer-los partíceps del conjunt d'obres de la rubinenca. Es tracta de la primera vegada que Nataxa Ruzafa exposa en públic i té la intenció de repetir ben aviat a Rubí i a altres espais expositius de la ciutat de Barcelona.\nLes exposicións a la Torre Bassas també estan organitzades pel col·lectiu Siart, creat per Sandra Escudero i Irene Arjona, totes dues interioristes. Actualment, s'han afegit al col·lectiu Eva Pérez musicòloga, Francesc Tung filòsof i Sergi Retamar historiador de l'art. Ells contacten amb els artistes, posen data als esdeveniments, fan la comunicació i el més important: posen la "guinda" a l'exposició amb l'ambientació adequada.\nLes properes mostres que tindran lloc a l'equipament seran:\n- 'Footprints: el pas de l'ombra' de l'artista Ariadna Sotelo. 17 de Febrer a les 18h\n- Performance 'El ball dels 5 Skandals: 1 viatge a través del Jo Budista' de l'artista Francesc Tung. 24 de març a les 18h\nEtiquetes: Reflejos, Torre Bassas, Nataxa Ruzafa, exposició


CORPUS DE SANG d'Antoni Estruch. ART ENDINS, Ârea de Programes Culturals de Televisió de Catalunya amb la col·laboració tècnica de Calidos.\nEL TALLER DE TOMÀS MORAGAS de Joan Figueras Soler. ART ENDINS, Ârea de Programes Culturals de Televisió de Catalunya amb la col·laboració tècnica de Calidos.\nEL SAFAREIG, DE JOAQUIM MIR. ART ENDINS, Ârea de Programes Culturals de Televisió de Catalunya amb la col·laboració tècnica de Calidos.


La Fira de la Gamba vol superar els 250 quilos venuts l'any passat\n06/06/2019 Serveis - Carlos Ribas\nLa Fira de la Gamba es va omplir de gom a gom, l'any passat. (Foto: Ajuntament de Palamós).\nPalamós celebra aquest dissabte que ve la sisena edició de la Fira de la Gamba. L’activitat preveu superar les xifres de l’any passat, en què es van vendre més de 22.000 tiquets de tastets i es van servir més de 250 quilos de gamba de Palamós certificada. La Fira està organitzada per l’Ajuntament de Palamós, en col•laboració amb la Confraria de Pescadors, i té com a objectiu incentivar el coneixement de la gamba, les formes de cuinar-la, i fomentar la seva qualitat a través de la Marca de Garantia.\nTot a punt per a una nova edició de la Fira de la Gamba. I ja en seran sis. Aquest dissabte, la llotja del port de Palamós tornarà a acollir aquesta destacada proposta gastronòmica que promou el que, sens dubte, és el producte estrella de casa nostra. Degustacions de tastets preparats per restaurants i tavernes, demostracions de cuina marinera a l'Espai del Peix o visites a la subhasta i a les barques d'arrossegament són algunes de les activitats destacades. Ho explica Sílvia Romero, tècnica de Promoció Econòmica i Turisme de l'Ajuntament de Palamós.\nL'organització preveu superar l'èxit de les edicions anteriors. Només l'any passat es van servir, entre tastets i producte fresc, més de 250 quilos de Gamba de Palamós certificada i es van vendre més de 22.000 tiquets de tastets. L'objectiu de la Fira és promoure el coneixement d'aquest producte estrella del municipi. I és que Palamós es ven al món a través de la gamba.\nLa Fira de la Gamba de Palamós compta amb el suport de la Diputació de Girona i de Ports de la Generalitat, a més del patrocini d'Estrella Damm i Peralada. Se celebrarà aquest dissabte, des de les onze del matí fins a les deu de la nit, a la llotja del port pesquer.\n22/11/2019 - Actes d'oci i cultura\nDemà hi ha la inauguració del curs acadèmic 2019-2020 de la Càtedra d'Estudis Marítims de...\n22/11/2019 - 'Fem dissabte' al carrer de Muntaner\nDemà al matí hi ha neteja intensiva viària al carrer de Muntaner, al barri de l'Eixample Nord de...\n22/11/2019 - Agenda esportiva del cap de setmana\nEl Palamós Club de Futbol juga aquest diumenge al camp del Mataró. Després de guanyar dos...\n21/11/2019 - C's acusa la CUP de fer-li boicot a una moció\nEl grup municipal de Ciutadans acusa la CUP de boicotejar-li una de les mocions que va presentar en...\n21/11/2019 - Els paradistes volen que el projecte del nou Mercat Municipal no es retardi\nEl procés participatiu pel nou reglament del Mercat Municipal de Palamós ja està en marxa. La...\n11/06/2018 - Societat La Fira de la Gamba de Palamós torna a batre rècords


FISIOGIMNÀS | fisiosalutmontgat.cat\nClasse de 50 minuts dedicada a la correcció postural i a la tonificació de la musculatura del raquis, així com al reforç de la faixa abdominal natural per garantir una bona estabilitat de la columna i evitar o disminuir el mal d’esquena.\nPreu mensual (1 classe/setmanal): 40€\nClasse de 50 minuts dedicada a realitzar abdominals sense risc. S’utilitzen mètodes hipopresius per a aconseguir la tonificació de la faixa abdominal i recuperar la seva funció sense lesionar l’esquena ni el sòl pelvià\nSessió de 25 minuts on es treballen diferents tècniques de relaxació psico-física.\nEl mètode Pilates és un mètode d’entrenament físic adaptable a qualsevol persona i dirigit a millorar la llibertat de moviment i els problemes posturals, així com a augmentar l’estabilitat i la força física. Aprendrem a ser conscients de la respiració, de l’alineació de la columna, i a enfortir la musculatura interna del tronc, imprescindible per al bon estat de salut física


Arenys De MarArenys De Mar, CentreArenys De Mar, UrbanizacióArenys De MuntArenys De Munt, CentreArenys De Munt, UrbanizacióArgentonaArgentona, Can BaladiaArgentona, can barrauArgentona, can raimiArgentona, CentreArgentona, Les GinesteresArgentona, MadàArgentona, Turó de Sant SebastiàArgentona, UrbanizacióCabrera De MarCabrera De Mar, CentreCabrera De Mar, UrbanizacióCabrilsCabrils, CentreCabrils, MontcabreCabrils, UrbanizacióCaldes D EstracCaldes D Estrac, CentreCaldes D Estrac, Sant Pere AvantoCaldes D Estrac, UrbanizacióDosriusDosrius, Can MassuetDosrius, CanyamarsDosrius, CentreDosrius, Urb. Can CanyamarsMataróMataró, Cami de la SerraMataró, CentreMataró, CerdanyolaMataró, Cinc SeniesMataró, CireraMataró, EixampleMataró, El Palau Mataró, El RengleMataró, Els MolinsMataró, La LlàntiaMataró, Mata Mataró, Parc CentralMataró, PeramàsMataró, Pla d'en BoetMataró, RocafondaMataró, Urb. Can BrugueraMataró, Urb. FornencaMataró, Urb. Les SureresMataró, Urb. VallvericMataró, Via EuropaMataró, Vista AlegreÒrriusÒrrius, CentreSant Andreu De LlavaneresSant Andreu De Llavaneres, Can SansSant Andreu De Llavaneres, CentreSant Andreu De Llavaneres, Passeig MaritimSant Cebrià De VallaltaSant Cebrià De Vallalta, UrbanizacióSant Vicenç De MontaltSant Vicenç De Montalt, Can PiSant Vicenç De Montalt, CentreSant Vicenç De Montalt, MontalmarSant Vicenç De Montalt, MontalparkSant Vicenç De Montalt, UrbanizacióTorderaTordera, CentreVallgorguinaVilassar De DaltVilassar De Dalt, CentreVilassar De Dalt, UrbanizacióVilassar De MarVilassar De Mar, Centre\nMostrar 1 a 25 de 301 Següent »\nPis de 131 m² en Venda a Mataró - Centre\nFantàstic pis d’obra nova de disseny situat al centre de Mataró. Consta de 118m², 4 habitacions, 2 banys, cuina office, saló-menjador, balcó, calefacció centralitzada, tancaments d’alumini, terres de parquet, ascensor... Llest per entrar-hi a viure! Llar situada a una zona tranquil·la i pròxima a la zona del centre de la localitat. Així doncs, tindràs els comerços i serveis a poca distància. Habitatge amb un munt de detalls de pis modern, ho veiem per exemple en els acabats d'alta qualitat que presenta. La distribució de la llar està pensada per a la teva comoditat, separant la zona de dia de la de nit. Comença al rebedor introductori i de seguida, veuràs la zona de dia, on hi ha l’ampli i lluminós saló-menjador amb sortida al balcó tipus terrassa de 10m² junt a la cuina office amb rebost i exterior. La zona de nit organitza 4 habitacions dividides en, una tipus suite amb vestidor i bany complet, dues individuals comunicades entre si i un despatx. Disposaràs d’un segon bany complet. Edifici de recent construcció de nomes 9 veïns. No el deixis escapar i sol·licita una primera visita.\nSuperfície construïda 131 m²\nSuperfície construïda 79 m²\nPis de 115 m² en Venda a Mataró - Centre\nABANS 275.000€ Fantàstic pis en exclusiva totalment reformat situat a primera línia de mar. Consta de 115m², 3 habitacions (abans 5), 2 banys, cuina americana, saló-menjador, aa/cc, tancaments d’alumini, terres de parquet, ascensor... Excel·lent relació qualitat, preu i zona! Destaquem la seva situació, a primera línia de mar. Molt ben comunicat amb les principals carreteres N-II i la C-32. Us presentem un pis totalment reformat amb amples estances. La zona de dia organitza un lluminós saló-menjador amb sortida al balcó de vistes panoràmiques al mar junt a la cuina americana totalment integrada i moderna. La zona de descans distribueix 3 grans habitacions (abans 5) distribuïdes en una tipus suite amb bany incorporat, una doble i una individual. Disposaràs duna zona de despatx i un segon bany complet. Finca ben conservada amb ascensor. No el deixis escapar i sol·licita una primera visita.\nSuperfície construïda 115 m²\nArgentona, Barcelona, Catalunya\nPis de 85 m² en Venda a Argentona - Centre\nPlanta baixa amb pati i jardí de 60m² situat a ple centre d’Argentona. Consta de 85m², 2 habitacions, 2 banys, cuina americana, saló-menjador, aa/cc, tancaments d’alumini, terres de gres... Immillorable situació! Destaquem la seva situació, a ple centre d’Argentona, envoltat de comerços, restaurants, zones verdes i serveis que puguis necessitar. Acollidor de principi a fi, amb una distribució molt còmode. Comença en un petit rebedor, seguidament hi ha una amplia habitació doble amb un bany complet amb banyera incorporada. Tot seguit hi ha el saló-menjador junt a la cuina americana i una segona habitació doble amb un altre bany complet. Totes dues estances tenen accés a l’ampli pati de 30m² el qual a traves dunes escales accediràs al jardí també de 30m² Llest per entrar-hi a viure! Edifici molt ben conservat, tranquil i familiar. No el deixis escapar i sol·licita una primera visita.\nSuperfície construïda 85 m²\nCasa de 670 m² en Venda a Mataró - Centre\nABANS 550.000,00 € En exclusiva, bonica casa amb pati encantador situada al centre de Mataró. Consta de 670 m², 5 habitacions (1 suite), 3 banys complets, cuina office, saló-menjador, calefacció, barbacoa, aa/cc, zona de safareig, terrassa, gran garatge... Immillorable situació! Casa en immillorable situació! Molt a prop de l’estació de tren i del passeig marítim de Mataró. També, tindràs la zona més comercial de la ciutat a escassos minuts a peu. Compta amb dues plantes perfectament organitzades. Primerament, veuràs l’ample saló menjador independent amb sortida al pati exterior. Seguidament, hi ha la lluminosa cuina office amb sortida a la zona de safareig. La casa disposa de 5 àmplies habitacions exteriors i 3 banys complets que incorporen banyera o plat de dutxa. La joia d’aquesta llar consisteix en el pati de 32m² amb barbacoa i pujant 4 esglaons arribaràs a la petita terrassa superior. Gran garatge amb capacitat per a 18 cotxes! La trobaràs en un estat admirable, ha estat reformada i està equipada amb: radiadors, aire condicionat amb bomba de calor (fred i calent), terres de gres, portes envernissades de fusta i finestres de fusta. Ideal per viure-hi amb la família. Vine a fer la teva primera visita!\nSuperfície construïda 670 m²\nPis de 77 m² en Venda a Mataró - Peramàs\nLluminós pis situat a la zona de Peramas de Mataró. Consta de 68m², habitació, bany, cuina americana, saló-menjador, calefacció, aa/cc, tancaments d’alumini, terres de gres, ascensor... Totalment exterior! Destaquem la seva il·luminació, gràcies a la seva orientació gaudiràs de sol gairebé tot el dia. També tindràs a prop teu comerços, restaurants i tots els serveis que puguis necessitar. A poques passes de la porta d’entrada hi ha l’acollidor saló-menjador junt a la cuina americana totalment integrada i equipada. Disposaràs d’habitació de matrimoni exterior i un bany complet amb plat de dutxa. També disposa de dos armaris encastats i una zona de safareig. Edifici molt ben conservat amb ascensor. Hi ha la possibilitat de disposar una plaça de pàrquing no inclòs en el preu. Llest per entrar-hi a viure! No el deixis escapar i concerta una primera visita.\nSuperfície construïda 77 m²\nPis de 84 m² en Venda a Mataró - Via Europa\nABANS 250.000,00 € Fantàstic pis amb piscina comunitària situat a la zona de via Europa. Consta de 70m², 2 habitacions, 2 banys, cuina office, galeria, saló-menjador, balcó, calefacció centralitzada, tancaments d’alumini, terres de parquet, ascensor… Totalment exterior i assolellat! Està situat a una de les zones més sol·licitades de Mataró, ja que es tranquil·la, familiar i a prop de les principals carreteres. Presenta una distribució exemplar que separa la zona de dia de la de nit. A més, aprofita al màxim el seu metratge. A la zona de dia hi trobaràs el saló-menjador amb sortida al balcó tipo terrassa de 15m² i la cuina office amb armaris alts i galeria. La zona de nit, organitza dues habitacions, una tipus suite amb bany incorporat. Disposaràs d’un segon bany complet. Edifici amb ascensor. Concerta una primera visita.\nSuperfície construïda 84 m²\nLocal comercial de 50 m² en Venda a Mataró - Centre\nLocal comercial en ple funcionament situat a la zona de l’Habana. Actualment està llogat. Consta de 50m², aa/cc, magatzem i servei... Totalment equipat! Esta situat en una zona molt transitada, molt a prop de l’escola Anxaneta, el passeig marítim i la platja. Local molt ben equipat, amb gran entrada a nivell de carrer. Disposa d’ampli magatzem i un servei de cortesia. Concerta una primera visita.\nCasa de 300 m² en Venda a Argentona - can raimi\nCasa de 250 m² en Venda a Arenys De Munt - Urbanizació\nCasa de disseny situada a la urbanització Collsacreu d’Areny de Munt. Consta de 212m² construïts en una parcel·la de 1050m², 4 habitacions, 3 banys, cuina office, saló-menjador, 2 terrasses, calefacció centralitzada, tancaments d’alumini, terres de gres, traster, pàrquing... Increïbles vistes panoràmiques al Mar y al Montseny! La distribució de la llar està pensada per a la teva comoditat, separant la zona de dia de la de nit. Comença al rebedor introductori amb sortida a una terrassa de vistes panoràmiques, de seguida, veuràs la zona de dia, on hi ha el saló-menjador amb sortida al balcó, la moderna cuina tipus office i un bany complet amb banyera incorporada. La zona de nit la trobem al pis inferior, organitza quatre habitacions dividides en una tipus suite amb bany incorporat, un vestidor i dues individuals. Disposaràs d’un segon bany complet. Al primer pis, gaudiràs d’una amplia terrassa solàrium amb magnifiques vistes al mar. Disposaràs d’ample garatge amb capacitat per a dues places i una zona de safareig totalment equipat. Gran parcel·la amb moltes possibilitats. No la deixis escapar i sol·licita una primera visita.\nPis de 148 m² en Venda a Mataró - Via Europa\nPis de grans dimensions situat a la zona de Via Europa de Mataró. Consta de 130m², 4 habitacions, 2 banys, cuina office, saló-menjador, balcó, calefacció, aa/cc, tancaments d’alumini, terres de gres, ascensor, pàrquing... Llest per entrar-hi a viure! Situat a escassos metres de la plaça Itàlia, molt ben comunicat amb les principals carretes C-32 i AP-7. L’ampli rebedor ens dona la benvinguda a l’habitatge, seguidament hi ha el gran saló-menjador independent amb sortida al balcó tipus terrassa. La cuina tipus office totalment quadrada et permetrà cuinar amb comoditat. La zona de nit distribueix 4 habitacions dividides en, una tipus suite de grans dimensions amb bany incorporat, dues dobles amb armaris encastats i una individual. Disposaràs d’un segon bany complet amb dutxa. A mes a mes, disposaràs d'una plaça de pàrquing i un traster al mateix edifici. No el deixis escapar i sol·licita una primera visita.\nSuperfície construïda 148 m²\nPis de 90 m² en Venda a Mataró - Cerdanyola\nPis reformat a la zona de Cerdanyola. Consta de 75m², 3 habitacions, 1 bany, cuina americana, saló-menjador, balcó, sòls de parquet, aa/cc, calefacció, etc... Excel·lent relació qualitat-preu! La seva orientació et garanteix molta llum natural durant tot el dia! Està perfectament comunicat amb el servei de transport públic i també amb els restaurants i zones verdes de la zona. Comença a un rebedor introductori que s’allarga fins arribar al saló-menjador de pas, el qual compta amb una porta envidriada que comunica amb el balcó. La cuina americana està oberta al saló i et permetrà tenir visibilitat de ambdues parts. A la zona de descans, hi ha 3 àmplies habitacions exteriors. Per acabar, disposaràs del bany amb plat de dutxa. Aquest pis ha estat reformat i per tant, el trobaràs en les millors condicions possibles. Està equipat amb: sòls de parquet, aire condicionat, calefacció amb radiadors, portes noves de fusta i finestres noves amb tancaments d’alumini. Concerta una primera visita!\nSuperfície construïda 90 m²\nQualificació energètica F\nCasa de 180 m² en Venda a Vallgorguina -\nABANS 232.000,00 € Casa a 3 vents molt ben conservada situada a la Urbanització de Vallgorguina. Consta de 180m², 4 habitacions, 2 banys, cuina office, saló-menjador, terrassa, calefacció, llar de foc, tancaments d’alumini, terres de gres, pàrquing... Jardí privat amb reg automàtic! Us presentem una llar molt ben conservada amb amples estances i excel·lents vistes al Montnegre i corredor. Es distribueix en dues plantes. La planta principal organitza, gran saló-menjador de 23m² amb llar de foc i sortida al balcó, cuina office reformada recentment, 4 habitacions exteriors (dues dobles), una disposa de sortida al balcó, 2 banys complets i zona de safareig. La planta principal hi ha un gran estudi de 17m² amb sortida a nivell a la terrassa de 12² i fantàstiques vistes. Gaudiràs de jardí privat amb reg automàtic amb zona de barbacoa i un garatge per a dues places de pàrquing. No la deixis escapar i sol·licita una visita.\nSuperfície construïda 180 m²\nPis de 125 m² en Venda a Mataró - Centre\nABANS 275.000,00 € Pis de grans dimensions situat al centre de Mataró. Consta de 110m², 4 habitacions, 2 banys, cuina office, saló-menjador, balcó, calefacció, tancaments d’alumini, terres de parquet, ascensor... Immillorable situació! Situada a una zona privilegiada, la zona més cèntrica de la localitat, on hi ha multitud de comerços i serveis que et garanteixen comoditat i et facilitaran fer les compres del teu dia a dia. També gaudiràs de la platja i l’estació de tren. L’ampli rebedor et dona la benvinguda a l’habitatge, seguidament hi ha el gran saló-menjador independent amb sortida a l’ample balcó i la magnifica cuina tipus office totalment reformada amb llar de foc i sortida la galeria. La zona de descans distribueix 4 habitacions dividides en una tipus suite amb vestidor i bany incorporat, dues dobles i una individual. Disposaràs d’un segon bany complet. Edifici ben conservat amb ascensor. No el deixis escapar i sol·licita una primera visita.\nSuperfície construïda 125 m²\nPis de 93 m² en Venda a Mataró - Pla d'en Boet\nABANS 167.260,00 € Pis en exclusiva per els nostres clients a reformar al teu gust situada al Pla d’en Boet. Consta de 93m², 3 habitacions, bany, cuina office, saló-menjador, balcó, galeria, tancaments d’alumini, terres de terratzo, ascensor... Totalment exterior i lluminós! Llar situada a la zona de Pla d’en Boet de Mataró, molt ben comunicada amb les principals carreteres com la N-II i la C-32. Pis cantoner totalment exterior, consta d’ampli saló-menjador amb sortida al balcó on podràs gaudir de fantàstiques vistes al mar, cuina office amb sortida a la gran galeria, tres habitacions dobles i un bany complet. També disposaràs d’un gran armari encastat al rebedor. El pis es d’origen i necessita alguna reforma, t’animes a deixar-lo al teu gust? Finca amb ascensor actualitzada recentment. No el deixis escapar i sol·licita una primera visita.\nSense imatges a mostrar\nIndividual de 12,65 m² en Venda a Mataró - Centre\nLA HABANA - PLAÇA D'APARCAMENT PER COTXE I MOTO\nSuperfície construïda 12,65 m²\nPis de 110 m² en Venda a Mataró - Peramàs\nLluminós pis amb pati de 35m² situat a la zona de Peramàs de Mataró. Consta de 96m², 4 habitacions, 2 banys, cuina independent, saló-menjador, balcó, calefacció, aa/cc, tancaments d’alumini, terres de gres, ascensor... Oportunitat per preu! Situat a escassos metres de la plaça Granollers, molt ben comunicat amb el transport públic, botigues, restaurants, parcs infantils i la biblioteca Pompeu Fabra. Consta d’ample i lluminós saló-menjador amb sortida al balcó orientat al mar, cuina independent amb sortida a la galeria i 4 habitacions exteriors dividides en, dues doble i dues individuals i dos banys complets un amb banyera i l’altre amb dutxa. Gaudiràs d’ample pati de 35m² ideal per a compartir amb la família. Edifici rehabilitat recentment, entrada habilitada amb rampa i ascensor nou. No el deixis escapar i sol·licita una primera visita.\nSuperfície construïda 110 m²\nPis de 97 m² en Venda a Mataró - Eixample\nFantàstica planta baixa amb gran pati de 80m² situada a la zona de l’eixample de Mataró. Consta de 85m², 4 habitacions, bany, cuina office, saló-menjador, calefacció centralitzada, tancaments d’alumini, terres de parquet, pàrquing, ascensor... Molt assolellat! Llar situada a escassos metres del passeig marítim i la platja, molt ben comunicada amb les principals carreteres com la N-II o la C-32. L’ampli rebedor et dona la benvinguda a l’habitatge, seguidament hi ha el saló-menjador amb sortida al gran pati amb barbacoa junt a la cuina tipus office amb sortida a la galeria. La zona de nit distribueix 4 habitacions dividides en una doble i tres individuals amples. Dues tenen sortida al pati. Disposaràs d’un bany complet amb banyera incorporada. Disposaràs d’una plaça de pàrquing inclòs en el preu! No la deixis escapar i sol·licita una primera visita.\nPis de 78 m² en Venda a Argentona - Centre\nPis molt lluminós situat al centre d’Argentona. Consta de 65m², 3 habitacions, bany, servei, cuina independent, saló-menjador, balcó, calefacció, aa/cc, tancaments d’alumini, terres de gres, ascensor... Llest per entrar-hi a viure! Situat a prop de la zona comercial, envoltat de restaurants, parcs i tots els serveis que puguis necessitar. A poques passes de la porta d’entrada hi ha el lluminós saló-menjador amb sortida al balcó amb magnifiques vistes, seguidament hi ha la cuina independent. La zona de nit organitza 3 habitacions dobles, dues estan comunicades entre si, ideal per a fer un ampli vestidor o el que es necessiti. Disposaràs d’un bany complet i un servei de cortesia totalment reformats. Edifici molt ben conservat amb ascensor. No el deixis escapar i sol·licita una primera visita.\nSuperfície construïda 78 m²\nCasa de 185 m² en Venda a Dosrius - Can Massuet\nPreciosa casa aparellada situada a la urbanització colònies forestals de Dosrius. Consta de 185m², 6 habitacions, 2 banys, cuina office, saló-menjador, calefacció, llar de foc, 2 terrasses, tancaments d’alumini, terres de gres, traster, pàrquing... gran zona comunitària enjardina amb piscina i zona de jocs! Llar distribuïda en 3 còmodes plantes aprofitant el màxim el seu metratge. Accedim a traves d’un ampli pati amb barbacoa, seguidament hi ha el saló-menjador amb llar de foc junt a la cuina tipus office renovada, una habitació individual i un bany complet amb dutxa. La primera planta organitza, dues habitacions dobles, un bany complet i un vestidor el qual ens dona accés a una sala a condicionada com a gimnàs. La ultima planta distribueix dues grans habitacions i una terrassa amb magnifiques vistes. A la planta soterrani disposaràs d’un gran traster de 40m², totalment apta per a fer bodega. Per acabar-ho d’arrodonir, gaudiràs de 200m² al recinte comunitari que s’utilitza com a hort urbà. No la deixis escapar i sol·licita una primera visita.\nSuperfície construïda 185 m²\nPis de 65 m² en Venda a Mataró - Els Molins\nPlanta baixa totalment reformada situada a la zona dels molins de Mataró. Consta de 65m², 2 habitacions, bany, cuina americana, saló-menjador, aa/cc, tancaments d’alumini, terres de gres... Ideal per a parelles o inversors! Està situat a un dels punts més tranquils de la localitat, a menys de 10 minuts caminant del Parc Central i a 15 del centre neuràlgic de Mataró. A prop té tots els serveis i de col·legis i parcs infantils. Tindràs facilitat per agafar el transport públic i la seva ubicació permet la connexió a la autopista per la C-32, la qual comunica amb Barcelona. La distribució de la llar separa amb claredat la zona de dia de la de nit. A poques passes de la porta d’entrada trobem la cuina americana oberta al saló-menjador amb sortida al pati de 10m². La zona de nit distribueix 2 habitacions, una d’elles doble i l’altre individual. Disposaràs de bany complet amb plat de dutxa. Oportunitat per preu! Sol·licita una primera visita.\nSuperfície construïda 65 m²\nPis de 140 m² en Venda a Mataró - Centre\nMagnífic pis amb gran terrassa situat de 50m² a primera línia de mar. Consta de 4 habitacions, 2 banys, cuina office, calefacció, aa/cc, tancaments d’alumini, terres de parquet, ascensor... Immillorable situació! Destaquem la seva situació, a primera línia de mar, a escassos metres de l’estació de tren i 5 minuts a peu del centre de la ciutat, envoltat de comerços, escoles, restaurants i serveis que puguis necessitar. L’ampli rebedor ens dona la benvinguda a l’habitatge, seguidament hi ha el lluminós saló-menjador amb sortida al balcó tipus terrassa amb magnifiques vistes al mar. L’amplia cuina tipus office et permetrà cuinar amb comoditat. La zona de nit distribueix 4 habitacions totalment exteriors i amb armaris encastats dividides en una tipus suite amb bany incorporat, una doble i dues individuals. Una d’elles te accés a la gran terrassa de 50m² ideal per a gaudir amb la família o amics. Edifici molt ben conservat amb ascensor. No el deixis escapar i sol·licita una primera visita.\nSuperfície construïda 140 m²\nLocal comercial de 133 m² en Venda a Mataró - Centre\nGran local comercial situat a la zona del centre de Mataró. Consta de 133m2, bany, magatzem, aparador... Pròxim a la Plaça de les Treses. Local diàfan amb moltes possibilitats! Local en planta baixa, situat a un carrer molt transitat per vianants i l'envolten tot tipus de comerços i serveis. La seva polivalència et permetrà decidir en quin tipus de local vols convertir-lo: comercial, d’oficines o serveis. Concerta una primera visita.\nSuperfície construïda 133 m²\nPis de 100 m² en Venda a Mataró - Centre\nPis cantoner situat a la zona del centre de Mataró. Consta de 90m², 4 habitacions, 2 banys, cuina office, saló-menjador, balcó, llar de foc, calefacció, tancaments d’alumini, terres de parquet, ascensor... Molt assolellat! Destaquem la seva il·luminació, gracies a la seva orientació, gaudiràs de sol gairebé tot el dia. Molt ben comunicat amb la zona comercial, la platja i l’estació de tren. Pis d’amples estances i molt ben distribuït. Consta d’ample saló-menjador amb llar de foc i sortida al balcó tipus terrassa, cuina tipus office reformada amb sortida a la galeria, quatre habitacions (tres d’elles dobles), i dos banys complets. Es ideal per a una família! Hi ha la possibilitat de disposar d’una plaça de pàrquing no inclòs en el preu. Sol·licita una primera visita.\nSuperfície construïda 100 m²\nPis de 126 m² en Venda a Mataró - Centre\nABANS 279.000,00 € Pis totalment exterior situat a la zona del centre de Mataró. Consta de 96m², 3 habitacions (abans 4), 2 banys, cuina office, saló-menjador, balcó, calefacció, tancaments d’alumini, terres de gres, ascensor... Molt assolellat! Destaquem la seva il·luminació, gràcies a la seva orientació gaudiràs de sol gairebé tot el dia. Situat a escassos metres de la Plaça Granollers, molt ben comunicat. El rebedor ens dona la benvinguda a l’habitatge, seguidament hi ha el gran saló-menjador de 27m² amb sortida al balcó. L’amplia cuina tipus office amb galeria et permetrà cuinar amb comoditat. La zona de nit distribueix 3 habitacions (abans 4) distribuïdes en una doble i dues individuals molt amples, totes elles exteriors. Disposaràs de dos banys complets, un incorpora banyera. Inclou una plaça de pàrquing amb accés directe des de l’ascensor. Finca molt tranquil·la i familiar. Sol·licita una primera visita.\nSuperfície construïda 126 m²


Efecte de l'emmagatzematge de canals?\nEl preu d'entrada a escorxador del porcí de capa blanca va continuar, l'última setmana, la tendència a l'alça de setmanes anteriors i va pujar entre un 2,39 i un 3,13 per cent, fins a situar-se entre 153,16 i 156,04 euros / 100 quilos canal, segons la categoria.\nL'informe de conjuntura del Ministeri de Medi Ambient i Medi Rural i Marí (MARM), destaca que el preu del garrí també va seguir augmentant en aquest període, i de manera "significativa", en un 13,09 per cent, fins a 38,89 euros per unitat.\nRespecte a la resta de productes ramaders, van continuar incrementant els preus dels ous, es manté el dels bens, igual que els de la carn de boví, mentre que augmenten les cotitzacions de la carn de pollastre i la del conill viu.\nEn concret, el preu en origen dels ous de la classe M va pujar un 3,70 per cent respecte a la setmana anterior, fins 0,56 euros la dotzena, mentre que els de la classe L es van incrementar un 4,69 per cent, fins a 0,67 euros/dotzena.\nEn el cas de la carn de pollastre, el preu mitjà en sortida d'escorxador registrar una nova pujada del 1,08 per cent en aquest període, fins a 165,37 euros per 100 quilos canal.\nSegons l'informe, el preu d'entrada de la vedella a escorxador va baixar un lleu 0,66 per cent, fins a 361,43 euros/100 quilos canal, mentre que el del boví, es va reduir un 0,07 per cent, fins a 187 , 33 euros/100 quilos canal. La cotització del anoll, per contra, va augmentar un 0,98 per cent, fins a 342,34 euros/100 quilos.\nPer la seva banda, el preu en origen dels bens de 9-19 quilos van pujar un lleuger 0,11 per cent, fins a 518,85 euros/100 quilos canal, mentre que els de 12 a 16 quilos van pujar un 0,39 per cent , fins 506,04 euros/100 quilos canal.\nEl preu mitjà en origen del conill viu de granja augmentar en aquesta setmana un 2,08 per cent respecte a la setmana anterior, fins a situar-se en 155,11 euros per 100 quilos.\nDavant les pujades continuades del porcí durant les últimes setmanes cal preguntar-se si són degudes a la retirada de canals, per tant conjuntural o, per contra, es tracta d'una situació estructural. En tot cas son notícies positives amb les que val la pena alegrar-se.


Coronavirus: Europa allarga els confinaments, però alguns països menys afectats ja comencen a aixecar restriccions - Empordà\nEuropa allarga els confinaments, però alguns països menys afectats ja comencen a aixecar restriccions\nEspanya ha sigut el primer dels més perjudicats per la pandèmia en relaxar algunes restriccions\nACN 16.04.2020 | 10:36\nLa gent amb mascaretes davant la catedral de Notre-Dame de Paris durant la pandèmia del coronavirus. ACN\nLa gent amb mascaretes davant la catedral de Notre-Dame de Paris durant la pandèmia del coronavirus.\nEls països de la Unió Europea més afectats pel coronavirus han optat per allargar els confinaments quan fa un mes que els van començar a aplicar per la pandèmia del covid-19. Tot i això, estats com Alemanya, Àustria i Dinamarca on hi ha un nivell més baix de morts han començat a aixecar restriccions. Itàlia i Bèlgica han ampliat el confinament fins al 3 de maig, mentre França ho ha fet fins a l'11 i a Espanya encara està previst fins al 25 d'abril, si bé també s'espera un allargament similar. Tanmateix, l'estat espanyol ha sigut el primer dels més perjudicats per la pandèmia en relaxar les restriccions permetent la tornada a la feina en el sector industrial no essencial a principis d'aquesta setmana.\nEspanya és l'estat europeu amb més casos confirmats de coronavirus, amb més de 170.000, seguit d'Itàlia amb més de 160.000 i Alemanya amb més de 125.000. Pel que fa a la mortalitat, Itàlia i Espanya s'emporten la pitjor part amb més de 20.000 morts cadascuna. En els darrers dies, però, ha disminuït lleugerament el nombre de defuncions diàries.\nFrança és el tercer país amb més defuncions, unes 15.000, seguit del Regne Unit i Bèlgica. Cal tenir en compte, però, la població d'aquests països, ja que per exemple, Bèlgica té 34 morts per cada 100.000 habitants, mentre que Itàlia en té 33. Espanya té la proporció més alta a Europa: 37 defuncions per cada 100.000 habitants.\nEn confinament des de finals de febrer a les zones més afectades, Itàlia va decidir la setmana passada prorrogar el confinament de la població fins al 3 de maig i confia que a partir d'aquesta data es pugui reprendre l'activitat "amb precaució i gradualment". Des de principis d'abril els nens ja poden sortir a passejar acompanyats d'un adult i a meitats d'aquesta setmana han reobert llibreries, papereries i botigues per a nens.\nEl govern francès ha allargat el confinament fins a l'11 de maig després de reconèixer que "l'epidèmia encara no està controlada". Passada aquesta data, el president Emmanuel Macron estudia reobrir les escoles progressivament.\nEn la seva quarta setmana de confinament i encara amb una tendència a l'alça en les morts diàries, al Regne Unit el govern de Boris Johnson té previst dijous ampliar el confinament, segons informa la premsa britànica.\nAlemanya encapçala el rànquing de països amb més infectats pel covid-19, però la proporció de morts és de les més baixes d'Europa. Arran de la recomanació del comitè científic alemany de reduir les restriccions a l'espai públic, el govern d'Angela Merkel ha decidit que les botigues petites puguin reobrir la setmana que ve i les escoles a principis de maig. El govern d'Angela Merkel ha decidit aquest dimecres començar a aixecar les restriccions pel covid-19 amb precaució, tot i que amplia l'obligació de mantenir una distància social de seguretat fins al 3 de maig. Preveuen que els festivals i altres esdeveniments públics estiguin prohibits fins a finals d'agost. L'executiu alemany revisarà cada dues setmanes la situació per si cal reimposar alguna mesura.\nA Dinamarca on per ara hi ha 6.318 infectats i 285 morts, el govern danès, que no havia aplicat cap confinament, ha reobert aquesta setmana les escoles que feia un mes que estaven tancades. Un pas que també farà Noruega la setmana que ve amb unes xifres de contagis i defuncions similars a les daneses.\nEls austríacs han pogut reobrir ja les botigues més petites, però és obligatori portar mascareta en farmàcies i supermercats. Amb uns 14.000 casos i més de 370 morts, Àustria continua recomanant als seus ciutadans que es quedin a casa el màxim possible.\nL'excepció de Grècia i Suècia\nEntre els més avançats en prevenir i gestionar la pandèmia destaca especialment un país del sud d'Europa. Grècia va cancel·lar ja a finals de febrer grans concentracions de persones, a principis de març tancava escoles i un parell de setmanes després instaurava el confinament. Ara mateix té poc més de 2.000 casos i un centenar de morts, però allargarà el confinament fins a finals d'abril per evitar un augment de contagis amb la pasqua ortodoxa grega que comença el diumenge.\nAmb una estratègia totalment diferent de la dels estats europeus, Suècia s'ha desmarcat del confinament i ho manté tot obert. Amb més de 1.000 morts, el govern suec continua insistint que mantenir escoles i comerços funcionant és la millor estratègia, malgrat que alguns experts li retreuen no imposar restriccions, especialment perquè és el país nòrdic amb una ràtio per morts més elevada.\nBrussel·les i l'OMS recomanen un aixecament gradual de les restriccions\nEn el seu full de ruta per al desconfinament, la Comissió Europea demana als estats coordinació per evitar que sigui un procés desordenat, tal com va passar amb l'adopció de les restriccions per frenar el coronavirus. L'executiu europeu recomana que el desconfinament sigui un procés gradual i començar-lo quan hi hagi un descens "significatiu" i "sostingut en el temps" dels contagis.\nLa Comissió la reincorporació dels treballadors sigui també gradual i continuar potenciant el teletreball mentre s'hagi de mantenir el distanciament social. També recomana anar substituint les mesures generals per altres més dirigides i controlar l'expansió del virus durant la fase de desconfinament a través d'una aplicació.\nPer la seva banda, l'OMS també planteja fer un aixecament gradual de les restriccions basant-se en una anàlisi dels riscos epidemiològics i els beneficis socioeconòmics d'aquestes decisions. Segons l'organització, l'ideal seria que passessin dues setmanes entre cada fase per evitar el risc que reapareguin brots.\nLes exportacions gironines creixen un 14% just abans de la pandèmia .\nLa salut del planeta, en unes abelles.\nConfinar i confiar.


Quan es fa present la malaltia i la vellesa | Tarraconense\nQuan es fa present la malaltia i la vellesa\nUn dels moments més significatius de la Visita Pastoral és la trobada amb els malalts i les persones grans en els hospitals i les residències. Ara ho estic experimentant de nou en la Visita a les parròquies de l’arxiprestat de Mollet. El proppassat dia 11, festa de la Mare de Déu de Lourdes, varem celebrar la Jornada Mundial del Malalt, amb un missatge del papa Francesc centrat en una frase molt significativa del Senyor: “Veniu a mi, tots els qui esteu cansats i afeixugats; jo us faré reposar” (Mt 11,28). El santuari de Lourdes, que acull molts pelegrinatges de malalts, és una escola de vida i de realisme, i el mateix podem dir de la visita a un hospital o a una residència de persones grans. I és que la vida real no són les fotografies retocades una vegada i una altra amb el photoshop, o la obsessió per l’estètica a les xarxes, i tampoc ho és el desig impossible de no envellir mai. La vida real, ens agradi o no, te el seu cicle que hem d’acceptar, i convé estar preparats per a viure’l tan dignament com es pugui.\nÉs cert que els éssers humans hem nascut per viure amb alegria, i que aquest anhel és present en el fons del nostre cor. Una alegria gran i que duri, que ajudi a donar sentit i plenitud a l’existència. En el transcurs de la vida trobem molts moments d’alegria: en contemplar la bellesa de la creació, amb la lectura d’una obra literària bona, en l’audició d’una peça musical, l’admiració d’una obra d’art o gaudint d’una bona pel·lícula. També ens dona alegria el treball ben fet o bé fer un acte de servei solidari; encara trobem una alegria més gran en viure l’amor en família i l’amistat compartida; i finalment, trobem l’alegria en l’encontre amb Déu i amb els altres.\nPerò el camí de la vida també és ple de dificultats, d’inquietuds i preocupacions: ens fem grans, envellim i poc a poc perdem energies físiques i mentals, ens posem la malalts i experimentem el dolor. Ara bé, el creient ha de fer front a aquestes proves des de la fe, a la llum de Crist ressuscitat. Per això, quan arribin el sofriment i el dolor, que és segur que arribaran, hem de de fer per manera de convertir-les una oportunitat de trobada amb Déu, una ocasió de madurar interiorment, per avançar en el procés de conversió.\nSant Pau vincula el dolor amb el treball apostòlic: “Ara estic content de patir per vosaltres. Així continuo en la meva pròpia carn allò que encara falta als sofriments del Crist en bé del seu cos que és l’Església” (Col 1,24). La fe ens obre aquí un horitzó immens d’esperança. El dolor no és una càrrega inútil, depriment, un pes existencial que cal evitar de totes maneres, o com a molt, suportar-lo amb resignació. Es pot convertir en una col·laboració eficaç en l’obra de la salvació si l’unim als sofriments de Crist, a la seva creu. D’aquesta manera esdevé font de salvació.\nHi ha vegades que visitem persones que pateixen malalties molt greus, que estan suportant dolors molt forts o patiments progressius que van minant les seves forces. Abans de la visita demanem ajut en la pregària, des de la bona voluntat, i cerquem arguments per a portar-los tot el consol que som capaços. Però resulta que després sortim de la visita molt edificats perquè hem trobat persones plenes de pau interior, d’amor, i fins i tot d’una alegria serena, que esdevé tot un exemple per nosaltres.\nViktor Frankl, el psiquiatra vienès que va estar reclòs en un camp de concentració nazi durant la II Guerra Mundial, va ser un mestre en l’art de trobar sentit a la vida. Segons ell, en la vida hi ha un sentit últim que no depèn de nosaltres, que apunta a la transcendència, a Déu. “Veniu a mi, tots els qui esteu cansats i afeixugats; jo us faré reposar” (Mt 11,28). Heus aquí la resposta.


Cosint Ideals | La Mongetera\nPublicat el Agost 26, 2009 per isidreb\nInternet permet l’emergencia i la ràpida difusió de projectes de vida que d’un altra manera, o bé no serien coneguts, o bé estarien en mans de intermediaris que se’n aprofitarien.\nAvui a “El Periodico”, apareix la noticia de que un grup de dones de la favela de Santa Marta, a la ciutat brasilera de Rio de Janeiro, han impulsat un projecte de taller tèxtil que ven els seus originals productes a tot el món.\nHe estat dos cops a Santa Marta, situada a tocar del Botafogo, s’enfila en un “morro” impossible, les fràgils i precàries construccions de totxana estan farcides d’antenes parabòliques i a l’entrada, per la part baixa, passaves per una mena de “control” oficiòs de les màfies de la favela. La feina d’articulació del projecte de defensa dels nens de carrer, conjuntament amb el malauradament avui desaparegut Movimento Nacional de Meninos e Meninas de Rua, em va portar a conèixer la feina que un grup de valeroses mestres desenvolupaven en un escola infantil i a participar en diverses reunions de infants i de joves del nucli de base de la favela.\nAra les coses han canviat, la noticia explica també la neutralització policial de les bandes, amb la consegüent millora social. Sembla que ara és més fàcil l’articulació de projectes de vida i que Internet n’és una poderosa eina.\nVisiteu la seva web i mireu el catàleg de productes.\nL'entrada va ser publicada el Brasil, ciutadans, Internet i etiquetada Brasil, comunitat, costurando ideais, favelas, Internet per isidreb. Guarda l'enllaç permanent.


El cribratge intensiu realitzat durant el cap de setmana a Tàrrega detecta dos casos positius entre els 947 tests ràpids efectuats — Ajuntament de Tàrrega\nSou a: Inici / Notícies / El cribratge intensiu realitzat durant el cap de setmana a Tàrrega detecta dos casos positius entre els 947 tests ràpids efectuats\nEl cribratge intensiu realitzat durant el cap de setmana a Tàrrega detecta dos casos positius entre els 947 tests ràpids efectuats\nPublicat el 06-12-2020\nProves gratuïtes a l'Espai MerCAT els dies 5 i 6 de desembre, adreçades a persones majors de 16 anys · Expressem l'agraïment a les persones participants, personal del Departament de Salut, voluntariat de Creu Roja, Policia Local, Serveis Municipals i altres àrees de l'Ajuntament per l'esforç esmerçat en les tasques d'organització\nExterior de l'Espai MerCAT, el dissabte 5 de desembre · Foto: Ràdio Tàrrega\nUn total de 947 persones han passat aquest cap de setmana per l'Espai MerCAT de Tàrrega per fer-se voluntàriament el test ràpid en el marc del cribratge poblacional realitzat pel Departament de Salut. D'entre totes les proves efectuades durant el dissabte 5 i el diumenge 6 de desembre, només s'han detectat 2 casos positius de Covid-19. Val a recordar que l’Ajuntament de Tàrrega habilità un formulari d’inscripció online per concertar cita, evitant així aglomeracions a l’exterior de l’Espai MerCAT. El cribratge intensiu per a la detecció de la Covid-19 s'ha adreçat a persones asimptomàtiques de més de 16 anys de l’Àrea Bàsica de Salut de Tàrrega.\nEl consistori targarí expressa l'agraïment a totes les persones que han anat a fer-se el test per la seva col·laboració. També dona les gràcies al personal del Departament de Salut, voluntariat de Creu Roja Urgell, Policia Local, Serveis Municipals i altres àrees de l'Ajuntament per l'esforç esmerçat en les tasques d'organització.


[REPORTATGE] #2cat6. Cinc jornades que ens poden donar alguna pista - El Travesser\n[REPORTATGE] #2cat6. Cinc jornades que ens poden donar alguna pista\nDels 45 partits disputats en les cinc primeres jornades, 17 d'ells han acabat amb victòria visitant. S'han vist les mateixes victòries locals (14) que empats.\nDimecres, 9 d'octubre de 2019 a les 19:07h\nEl Riudoms, un dels equips que encara no ha pogut guanyar | F.F.G/El Travesser\nLa Segona Catalana ha disputat els seus primers cinc partits i ja es poden treure les primeres conclusions, encara que segurament és molt aviat ja que resten ni més ni menys que 29 jornades per a disputar-se.\nSí que, després dels primers 15 punts ja jugats, sumats i perduts, ens poden deixar pistes de com s'acabarà desenvolupant la categoria. I és que alguns equips veuen com des d'inici van a contracorrent, mentre que d'altres, signen uns bons números.\nUn jugador del Perelló, en un partit aquesta temporada. Foto: F.F.G\nLes primeres cinc jornades de lliga ens deixa alguns resultats sorprenents, i dades, que sota el reportatge us mostrem que deixen molt que parlar. Xavi Moreno (Roda de Barà) i Carles Kader (Amposta) són els màxims golejadors amb 5 gols en 5 partits, mentre que una dada destaca per sobre la resta: es guanya més com a visitant (17 partits) que victòries locals es veuen (14). De fet, els locals guanyen igual com empats s'han vist (14).\nDe moment, la sensació de la competició està sent el CF La Sénia, equip que ha sumat 13 punts dels 15 possibles i es troba per sobre d'equips favorits com UE Rapitenca, CD Tortosa o Amposta. De fet, dels tres "candidats" d'inici de lliga, els tortosins és qui menys punts ha sumat (8 de 15) fet que el situa setè classificat.\nCambrils Unió i Tortosa, va ser un dels partits que ja s'han disputat. Foto: CD Tortosa\nUna altra dada és que entre els 10 primers només hi ha un equip del camp de Tarragona, el Roda de Barà, equip que ve d'ascendir i que està signant un bon inici de temporada. Si la zona alta està ocupada per equips de les Terres de l'Ebre, per la zona baixa, i entre els últims 9 classificats només hi ha un sol equip ebrenc, l'Ampolla, amb sis punts.\nEls darrers cinc classificats, Les Borges del Camp, Riudoms, C.Bonavista, Cambrils Unió i Pobla de Mafumet B encara no han pogut sumar una victòria. I dels equips que han ascendit enguany, només dos es troben en descens: Les Borges del Camp i Cultural Bonavista, mentre que dels descendits a Segona Catalana, un, el Cambrils Unió també es troba en aquesta situació, mentre que un altre, la UE Rapitenca, es troba en zona de play-off d'ascens.\nEl Montblanc-Rapitenca, d'aquesta darrera jornada de lliga. Foto: Marc Lladó\nEstadístiques de les primeres 5 jornades de lliga\nEquips que encara no han perdut: CF La Sénia; UE Rapitenca; CF Amposta\nEquips que encara no han guanyat: CD Les Borges del Camp, CD Riudoms, C.Bonavista, Cambrils Unió, Pobla de Mafumet B\nEquips que no han empatat: Ampolla i Ulldecona\nEquip amb més victòries: CF La Sénia\nEquip amb més empats: CF Pobla de Mafumet B\nEquip menys golejat: La Sénia: 2 gols\nEquip més golejador: Ulldecona (14 gols)\nEquip més golejat: CD Les Borges del Camp: 18\nPartit amb més gols: Ulldecona-Les Borges (8-1, jornada 5)\nVictòries locals: 14\nMàxim golejador: Xavi Moreno (Roda de Barà) i Carles Kader (Amposta): 5 gols\nGol més matiner: Joan Sabaté (CD Tortosa) Minut 2\nTotal de gols de penal: 11\nTotal gols en pròpia: 3\nTotal targetes: 190\nTotal targetes grogues:185\nTotal dobles grogues:2\nTotal tergetes vermelles:3


El 6è Strenes farà tres concerts a les escales de la Catedral i manté la seva ''Festa Major'' - El Gerió Digital\nEl 6è Strenes farà tres concerts a les escales de la Catedral i manté la seva ''Festa Major''\nDiango, Paula Valls, La Pegatina o Txarango, entre els grans noms\nDijous, 8 de febrer de 2018 14:30h\nFoto de família de la sisena edició de l'Strenes, avui a les escales de la Catedral © Festival Strenes\nGirona tornarà a parar l'orella a la descoberta de les principals novetats de la música catalana. La sisena edició del festival Strenes portarà més de quaranta artistes que han reservat alguna primícia per al certamen. Un gruix important aprofiten l'Strenes per iniciar gira o presentar nou disc.\nÉs, per exemple, el cas dels Txarango. La banda torna al festival després de ser el grup que va actuar al terrat de l'Oficina de Turisme de Girona. En aquest cas serà el 13 d'abril a la Mirona de Salt (Gironès) amb un nou espectacle amb el qual inauguren gira.\nPer ara, el nom del grup que obrirà l'Strenes continua sent un dels secrets més ben guardats. L'organització no ho desvetllarà fins el dia abans o el mateix dia tot i que anirà donant pistes prèvies. El director, Xavi Pascual, ha confirmat que el concert mantindrà la durada de 35 minuts.\nPer tal d'allargar la sessió inaugural, la proposta musical es complementa amb un altre concert a la Plaça del Vi. "Com que el concert és curt, ens adonàvem que la gent arribava a l'última cançó", explica Pascual. El grup que actuarà a la Plaça del Vi és Sense Sal, una banda que fa música pop-folk. Aquesta segona proposta busca, segons el director de l'Strenes, que el dia inaugural sigui "tot un dia de música".\nA més del grup que actuarà al terrat de l'Oficina de Turisme, Strenes es guarda encara un altre nom per a l'edició d'enguany. El secret es desvetllarà aquest mateix mes de febrer i serà una proposta especial "d'un grup que està de celebració", ha dit Pascual.\nUna roda de premsa 'a cappela'\nLa roda de premsa de l'Strenes ha volgut posar de relleu aquesta voluntat d'arribar a tots els públics i hi han participat dues veus catalanes: Dyango i Paula Valls. Els dos han assegurat que estan "honorats" de poder ser en aquest festival.\nDyango farà una pausa en la seva gira americana per poder ser a l'Strenes. El cantant ha assegurat que només recorda haver actuat un sol cop a Girona "i era quan tenia 19 anys". Dyango va actuar per la festa major de la ciutat i ara hi tornarà dins de la secció 'Únics' de l'Strenes on hi són també La Iaia i Xarim Aresté.\nLa cantant osonenca Paula Valls presentarà en primícia el seu segon treball al festival. La seva veu privilegiada cantarà en aquest àlbum "històries personals" a diferència del contingut del primer, titulat 'Black and White'. Dyango li ha aconsellat que tingui "fe" amb el que fa ja que "la música i l'art en si mateix" és "el més gran que Déu ens ha posat a la terra". Els dos han interpretat estrofes d'una cançó seva durant la roda de premsa.\nStrenes posa aquest divendres a la venda 16.000 entrades, un 30% més que l'any passat. A hores d'ara ja estan exhaurides per a Joan Dausà i Luz Casal. El pressupost del festival és de 411.000 euros, el 40% del qual ve finançat per les administracions públiques i un 15% per mecenes privats. La resta s'espera cobrir amb la venda d'entrades i fons propis de l'empresa privada organitzadora.


Maria Buscallà, protagonista del demà | Institut Pere Fontdevila\nMaria Buscallà, protagonista del demà\nAquest any el Club Rotary del Berguedà ha decidit atorgar una Menció Especial del Premi Protagonistes del demà a l’alumna de 2n de batxillerat Maria Buscallà Morata pel seu treball “Bacteriòfags: el prometedor futur antibacterià”. En aquest treball la Maria estudia noves maneres per fer front a la lluita contra els bacteris resistents als antibiòtics.\nLes resistències dels bacteris als antibiòtics estan augmentant cada vegada més. Aquest és un problema que està fent que molts científics investiguin noves maneres de combatre les infeccions bacterianes, sent una d’aquestes maneres els bacteriòfags; virus que ataquen a bacteris.\nAl meu treball de recerca vaig explicar què són els bacteriòfags, i perquè poden ser una bona eina contra els bacteris. Vaig tenir la oportunitat de participar al Programa Argó de la UAB, cosa que em va permetre treballar a un laboratori de recerca professional. Per últim vaig poder parlar amb el Dr. Benjamin k. Chan, un científic de la universitat de Yale (EUA), que treballa amb bacteriòfags i ha tractant a varis pacients amb èxit.\nVacunem la Terra\nPla d’obertura de centre (fase 2)\nVI Congrés de Joves Científics de Catalunya